NEUVOSTON PÄÄTÖS,
tehty 14 päivänä maaliskuuta 2005,
luvan antamisesta Kyproksen tasavallalle soveltaa jäsenvaltioiden liikevaihtoverolainsäädännön yhdenmukaistamisesta annetun kuudennen direktiivin 77/388/ETY 11 artiklasta poikkeavaa toimenpidettä
(2005/259/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste - 17 päivänä toukokuuta 1977 annetun kuudennen neuvoston direktiivin 77/388/ETY (1) ja erityisesti sen 27 artiklan 1 kohdan,
ottaa huomioon komission ehdotuksen,
sekä katsoo seuraavaa:
(1)
Komission pääsihteeristön 11 päivänä marraskuuta 2004 saapuneeksi kirjaamassa kirjeessä Kyproksen tasavalta on pyytänyt lupaa ottaa käyttöön direktiivin 77/388/ETY 11 artiklan A kohdan 1 alakohdan a alakohdan säännöksistä poikkeavan toimenpiteen, jota se oli soveltanut ennen liittymistään Euroopan unioniin.
(2)
Tämän poikkeusta edellyttävän toimenpiteen tarkoituksena on estää veronkierto, joka tapahtuu arvonlisäveron alaisten tavaroiden luovutusten tai palvelujen suoritusten arvoa omavaltaisesti muuttamalla.
(3)
Toimenpidettä olisi sovellettava vain tapauksissa, joissa viranomaiset pystyvät tosiasioiden perusteella päättelemään, että edellä mainitun direktiivin 11 artiklan A kohdan 1 alakohdan a alakohdassa tarkoitettuun veron perusteeseen ovat vaikuttaneet tavaroiden luovuttajan tai palvelujen suorittajan ja vastaanottajan väliset sukulaisuus-, oikeus- tai liikesuhteet. Viranomaisten ei olisi tässä asiassa toimittava pelkkien olettamusten varassa, ja asianomaisille osapuolille olisi annettava tilaisuus esittää todisteita kantansa tueksi, jos he kiistävät viranomaisten vahvistaman käyvän arvon suuruuden.
(4)
Toimenpide on tarkoin kohdennettu niin, että sitä voidaan soveltaa vain, kun tietyt edellytykset täyttyvät ja verotulojen menetys on kiistatta todettu; tästä syystä se on tavoitteeseensa nähden oikeasuhteinen.
(5)
Muille jäsenvaltioille on myönnetty lupia vastaaviin poikkeuksiin veronkierron estämiseksi ja ne ovat osoittautuneet tehokkaiksi.
(6)
Tällä poikkeuksella voidaan varmistaa lopullisessa kulutusvaiheessa kannettavien arvonlisäverojen maksaminen, eikä se vaikuta kielteisesti arvonlisäverosta saataviin yhteisöjen omiin varoihin,
ON TEHNYT TÄMÄN PÄÄTÖKSEN:
1 artikla
Poiketen siitä, mitä direktiivin 77/388/ETY 11 artiklan A kohdan 1 alakohdan a alakohdassa säädetään, Kyproksen tasavallalle annetaan lupa käyttää veron perusteena tavaroiden luovutuksen tai palvelujen suorituksen käypää arvoa 2 artiklassa kuvatuissa olosuhteissa.
2 artikla
Käypää arvoa voidaan käyttää veron perusteena ainoastaan, jos seuraavat edellytykset täyttyvät:
1)
Maksettu vastike on tavaroiden luovutuksen tai palvelujen suorituksen käypää arvoa alhaisempi.
2)
Tavaroiden tai palvelujen vastaanottajalla ei ole täyttä vähennysoikeutta.
3)
Tavaroiden luovuttajalla tai palvelujen suorittajalla on vastaanottajaan kansallisessa lainsäädännössä määritelty sukulaisuus-, liike- tai oikeussuhde.
4)
Tiettyjen tosiasioiden perusteella voidaan päätellä, että kyseinen sukulaisuus-, liike- tai oikeussuhde on vaikuttanut direktiivin 77/388/ETY 11 artiklan A kohdan 1 alakohdan a alakohdassa tarkoitettuun veron perusteeseen.
3 artikla
Edellä 1 artiklalla annetun luvan voimassaolo päättyy päivänä, jona direktiivin 77/388/ETY 27 artiklan mukaisten poikkeusten, joiden tarkoituksena on estää arvonlisäveron kiertäminen määrittämällä toisiinsa etuyhteydessä olevien henkilöiden välisten tavaroiden luovutusten tai palvelujen suoritusten arvo, järkiperäistämisestä annettava direktiivi tulee voimaan, tai 1 päivänä kesäkuuta 2009 riippuen siitä, kumpi näistä ajankohdista on aikaisempi.
4 artikla
Tämä päätös on osoitettu Kyproksen tasavallalle.
Tehty Brysselissä 14 päivänä maaliskuuta 2005.